กระทรวงมหาดไทย “ปลื้มนายกรัฐมนตรีชื่นชมความสำเร็จของการน้อมนำหลักทฤษฎีใหม่ประยุกต์สู่โคกหนองนา เป็นทางรอดของคนในชาติ
นายสุทธิพงษ์ จุลเจริญ ปลัดกระทรวงมหาดไทย กล่าวว่า ปลื้มใจและภูมิใจ หลังจาก พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมผลสำเร็จของโครงการ “โคก หนอง นา โมเดล” ภายใต้การขับเคลื่อนของกรมการพัฒนาชุมชน กระทรวงมหาดไทย ที่ได้น้อมนำทฤษฎีใหม่ประยุกต์สู่โคกหนองนา ตามโครงการโคกหนองนาแห่งน้ำใจและความหวังและภาพฝีพระหัตถ์ของพระบาทสมเด็จพระเจ้าอยู่หัว ซึ่งเป็นการสืบสาน รักษา และต่อยอดหลักปรัชญาเศรษฐกิจพอเพียงและทฤษฎีใหม่ สู่โครงการพัฒนาพื้นที่ต้นแบบ ด้วยการออกแบบพื้นที่ทำการเกษตรอย่างยั่งยืน เน้นมีแหล่งน้ำเพื่อใช้ในการเกษตร ตลอดจนการใช้พื้นที่ให้เกิดประสิทธิภาพสูงสุด สร้างงานสร้างรายได้ให้แก่เกษตรกร เป็นหลักประกันในการสร้างเศรษฐกิจฐานรากให้มั่นคง ย้ำว่า กระทรวงมหาดไทย ยึดมั่นขับเคลื่อนโครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ประยุกต์สู่ “โคก หนอง นา”เพื่อความอยู่ดีมีสุขของประชาชน รวมทั้งตั้งเป้าหมายขยายผลสู่เขตเศรษฐกิจพอเพียง โครงการโคก หนอง นา มีพื้นที่เป้าหมาย 73 จังหวัด 575 อำเภอ 3,246 ตำบล 25,179 ครัวเรือน วงเงินกว่า 4,780 ล้านบาท ปัจจุบันมีการดำเนินการแล้วใน 73 จังหวัด 566 อำเภอ 22,773 หมู่บ้าน